b'\n_START_ARTICLE_\nOddelek za klasi\xc4\x8dno filologijo, Filozofska fakulteta v Ljubljani\n_START_SECTION_\nZgodovina oddelka\n_START_PARAGRAPH_\nZgodovino oddelka za klasi\xc4\x8dno filologijo lahko razdelimo na naslednja obdobja:_NEWLINE_1919-1945_NEWLINE_Klasi\xc4\x8dno filologijo pou\xc4\x8dujejo na ljubljanski univerzi \xc5\xbee od leta 1919. Prvi profesor za latin\xc5\xa1\xc4\x8dino je bil Ivan Lunjak. Katedro za gr\xc5\xa1\xc4\x8dino je leta 1923 kot docent zasedel Fran Brada\xc4\x8d. Kot honorarni predavatelji so sodelovali \xc5\xa1e Ivan Arnejc, Josip Pipenbacher, Jo\xc5\xbee Debevec in Ivan Maselj. Prve tri doktorate leta 1924 so napisali Albin Vilhar, Josip Ilc ter Ivan Ambro\xc5\xbei\xc4\x8d. V tem obdobju je \xc5\xa1tudiral tudi Silvester Kopriva, pisec u\xc4\x8dbenikov (Latinska slovnica) ter prevajalec slovenske poezije v latin\xc5\xa1\xc4\x8dino._NEWLINE_1945-1970_NEWLINE_Zunaj okvirov univerze je dolgo deloval Anton Sovre, ki je leta 1922 prevedel Sofoklovega Kralja Ojdipa, nato pa je leta 1947 zasedel mesto profesorja za gr\xc5\xa1\xc4\x8dino. Zaradi izrivanja gr\xc5\xa1\xc4\x8dine in latin\xc5\xa1\xc4\x8dine iz gimnazijskih programov je po letu 1945 pri\xc5\xa1lo do velikega upada vpisanih \xc5\xa1tudentov. Tako je od nekdanjih 15 - 20 slu\xc5\xa1ateljev povpre\xc4\x8dje padlo na 4 - 6 ali manj. Obseg obvezne lektire se je zmanj\xc5\xa1al, saj je imelo veliko \xc5\xa1tevilo \xc5\xa1tudentov pomanjkljivo znanje latin\xc5\xa1\xc4\x8dine brez znanja gr\xc5\xa1\xc4\x8dine. Med pomembne osebnosti v tem obdobju lahko \xc5\xa1tejemo Milana Gro\xc5\xa1lja, soustanovitelja revije \xc5\xbdiva antika. V tem obdobju je doktoriral tudi Jo\xc5\xbee Mlinari\xc4\x8d, ki se je uveljavil kot eden najvidnej\xc5\xa1ih slovenskih medievalistov._NEWLINE_1970-2005_NEWLINE_Oddelek, ki je bil ob ustanovitvi usmerjen predvsem v filolo\xc5\xa1ke raziskave v o\xc5\xbejem pomenu besede, je raz\xc5\xa1iril svoje dejavnosti tudi na druga podro\xc4\x8dja kot so raziskave srednjeve\xc5\xa1ke in humanisti\xc4\x8dne latin\xc5\xa1\xc4\x8dine,\xe2\x80\xa6 Postopoma se je razvil v pomembno sredi\xc5\xa1\xc4\x8de, ki iz\xc5\xbeareva humanisti\xc4\x8dne ideje in humanisti\xc4\x8dno dedi\xc5\xa1\xc4\x8dino v \xc5\xa1ir\xc5\xa1i slovenski kulturni prostor. Ob koncu devetdesetih let je za\xc4\x8del oddelek prirejati te\xc4\x8daje novogr\xc5\xa1kega jezika in kulture, najprej samo za svoje \xc5\xa1tudente, nato pa tudi za zunanje udele\xc5\xbeence.\n_START_SECTION_\nKnji\xc5\xbenica\n_START_PARAGRAPH_\nOddel\xc4\x8dna knji\xc5\xbenica, ki je bila edina za to podro\xc4\x8dje v vsej Sloveniji, je med drugo svetovno vojno v celoti pogorela, vendar je kljub vsemu pomno\xc5\xbeila svoj knji\xc5\xbeni fond, ki tako danes \xc5\xa1teje pribli\xc5\xbeno 16.350 enot._NEWLINE_Leta 1963 je knji\xc5\xbenica s pomo\xc4\x8djo subvencije sklada za pospe\xc5\xa1evanje kulturnih dejavnosti odkupila celotno strokovno knji\xc5\xbenico pokojnega profesorja Antona Sovr\xc3\xa8ta._NEWLINE_V knji\xc5\xbenici najdemo ve\xc4\x8d bolj ali manj popolnih zbirk klasi\xc4\x8dnih avtorjev (npr. Loeb Classical Library, Signorelli, Teubner, \xc3\x89rasme, \xe2\x80\xa6), posebej pa omenjamo dva pomembnej\xc5\xa1a leksikona: Paulys Realencyclop\xc3\xa4die der classischen Altertumswissenschaft, ki je izhajal v letih 1894-1980 (v 75 zvezkih) ter Reallexikon f\xc3\xbcr Antike und Christentum, ki izhaja od leta 1950 dalje._NEWLINE_Knji\xc5\xbenica izposoja knjige in revije za 1 mesec, medtem ko \xc5\xa1tudijsko gradivo za 1 teden. Slovarje, priro\xc4\x8dno literaturo, diplome, magistrska in doktorska dela so na voljo samo za v \xc4\x8ditalnico.\n_START_SECTION_\n\xc5\xa0tudijski programi\n_START_PARAGRAPH_\nPoleg dosedanjih \xc5\xa1tudijskih smeri, ki se izvajajo na diplomski in magistrski stopnji, se je s \xc5\xa1tudijskim letom 2009/10 uvedel nov enopredmeten \xc5\xa1tudij Anti\xc4\x8dni in humanisti\xc4\x8dni \xc5\xa1tudiji. Vsi \xc5\xa1tudijski programi se izvajajo po bolonjski prenovi._NEWLINE_V programu Gr\xc5\xa1ki jezik in knji\xc5\xbeevnost obstaja mo\xc5\xbenost usmeritve v magistrski \xc5\xa1tudij moderne gr\xc5\xa1\xc4\x8dine. Oddelek izvaja, v okviru doktorskega programa skupaj z oddelkom za zgodovino, doktorski program Anti\xc4\x8dne \xc5\xa1tudije._NEWLINE_\xc4\x8clani oddelka sodelujejo tudi v doktorskih programih Jezikoslovje in Knji\xc5\xbeevnost._NEWLINE_Dodiplomski \xc5\xa1tudij_NEWLINE_Latinski jezik, knji\xc5\xbeevnost in kultura_NEWLINE_Program je za vpis v \xc5\xa1tudijsko leto 2009/10 bolonjsko prenovljen. \xc5\xa0tudij je namenjen predvsem tistim, ki jih zanima zgodovina latinskega jezika, latinska knji\xc5\xbeevnost in kultura. \xc5\xa0tudent si po kon\xc4\x8danem \xc5\xa1tudiju pridobi naziv diplomant/ka latinskega jezika, knji\xc5\xbeevnosti in kulture. \xc5\xa0tudij je dvopredmetni oz. dvodisciplinaren, kar pomeni, da je poleg omenjene smeri potrebno izbrati \xc5\xa1e eno smer, ki jo Filozofska fakulteta izvaja._NEWLINE_Gr\xc5\xa1ki jezik, knji\xc5\xbeevnost in kultura_NEWLINE_Z razliko od \xc5\xa1tudija latinskega jezika, kulture in knji\xc5\xbeevnosti se \xc5\xa1tudentje izobra\xc5\xbeujejo na podro\xc4\x8dju gr\xc5\xa1kega jezika, gr\xc5\xa1ke knji\xc5\xbeevnosti in kulture. \xc5\xa0tudent si po kon\xc4\x8danem \xc5\xa1tudiju pridobi naziv diplomant/ka gr\xc5\xa1kega jezika, knji\xc5\xbeevnosti in kulture. \xc5\xa0tudij je dvodisciplinaren._NEWLINE_Anti\xc4\x8dni in humanisti\xc4\x8dni \xc5\xa1tudiji_NEWLINE_Z bolonjsko reformo se je ustanovil tudi nov program, ki se osredoto\xc4\x8da na anti\xc4\x8dno politi\xc4\x8dno in kulturno zgodovino, knji\xc5\xbeevnost, filozofijo, religijo in mitologijo, vsakdanjega \xc5\xbeivljenja ter na druga podro\xc4\x8dja anti\xc4\x8dne materialne in duhovne kulture. Poudarek snovi je predvsem na latinskem srednjem veku in humanizmu ter na gr\xc5\xa1ko-rimski kulturi od renesanse do sodobnosti. V teku \xc5\xa1tudija se \xc5\xa1tudent osredoto\xc4\x8di na latinsko filologijo ali gr\xc5\xa1ko filologijo. \xc5\xa0tudent si pridobi naziv diplomant/ka anti\xc4\x8dnih in humanisti\xc4\x8dnih \xc5\xa1tudijev. \xc5\xa0tudij je enopredmetni interdisciplinarni._NEWLINE_Podiplomski \xc5\xa1tudij_NEWLINE_\xc5\xa0tudentje izbirajo med nepedago\xc5\xa1kim in pedago\xc5\xa1kim programom. Pedago\xc5\xa1ki je namenjen usposabljanju \xc5\xa1tudentov za pedago\xc5\xa1ki poklic. Kon\xc4\x8dni naziv je magister/ica profesor/ica latin\xc5\xa1\xc4\x8dine oziroma gr\xc5\xa1\xc4\x8dine. Za anti\xc4\x8dne in humanisti\xc4\x8dne \xc5\xa1tudije se izvaja le nepedago\xc5\xa1ki program. Vsi nepedago\xc5\xa1ki programi so opisani spodaj._NEWLINE_Latinski jezik, knji\xc5\xbeevnost in kultura_NEWLINE_Drugostopenjski dvodisciplinarni program nadgradi znanje pridobljeno na prvi stopnji \xc5\xa1tudija latinskega jezika, knji\xc5\xbeevnosti in kulture. S tem znanjem se lahko \xc5\xa1tudentje poklicno po kon\xc4\x8danem \xc5\xa1tudiju usmerijo v raziskovanje, prevajanje, publicistiko, zalo\xc5\xbeni\xc5\xa1tvo, turizem... in si pridobijo naziv magister/magistrica latinskega jezika, knji\xc5\xbeevnosti in kulture._NEWLINE_Gr\xc5\xa1ki jezik, knji\xc5\xbeevnost in kultura_NEWLINE_Drugostopenjski dvodisciplinarni program nadgradi znanje pridobljeno na prvi stopnji \xc5\xa1tudija gr\xc5\xa1kega jezika, knji\xc5\xbeevnosti in kulture. \xc5\xa0tudent si po kon\xc4\x8danem \xc5\xa1tudiju pridobi naziv magister/magistrica gr\xc5\xa1kega jezika, knji\xc5\xbeevnosti in kulture. Magister gr\xc5\xa1kega jezika, knji\xc5\xbeevnosti in kulture deluje na podro\xc4\x8dju raziskovanja, literarnega prevajanja, v publicistiki, zalo\xc5\xbeni\xc5\xa1tvu, arhivistiki in na drugih podro\xc4\x8djih, ki zahtevajo temeljito in natan\xc4\x8dno delo z besedilom, sodeluje pa lahko tudi pri raziskovanju na sorodnih podro\xc4\x8djih, kjer je poglobljeno znanje gr\xc5\xa1\xc4\x8dine nepogre\xc5\xa1ljivo: arheologija in muzeologija, zgodovina, umetnostna zgodovina, jezikoslovje in literarne vede._NEWLINE_Anti\xc4\x8dni in humanisti\xc4\x8dni \xc5\xa1tudiji_NEWLINE_\xc5\xa0tudent si po kon\xc4\x8danem \xc5\xa1tudiju pridobi naziv magister/magistrica anti\xc4\x8dnih in humanisti\xc4\x8dnih \xc5\xa1tudijev. Zaposli se lahko na podro\xc4\x8dju raziskovanja, literarnega prevajanja, v publicistiki, zalo\xc5\xbeni\xc5\xa1tvu, arhivistiki in na drugih podro\xc4\x8djih, ki zahtevajo temeljito in natan\xc4\x8dno delo z besedilom, sodeluje pa lahko tudi pri raziskovanju na sorodnih podro\xc4\x8djih, kjer je dobro znanje klasi\xc4\x8dnih jezikov nepogre\xc5\xa1ljivo: arheologija in muzeologija, zgodovina, umetnostna zgodovina, jezikoslovje in literarne vede.\n_START_SECTION_\nTe\xc4\x8daji\n_START_PARAGRAPH_\nOddelek za klasi\xc4\x8dno filologijo organizira tudi te\xc4\x8daje nove in klasi\xc4\x8dne gr\xc5\xa1\xc4\x8dine ter latin\xc5\xa1\xc4\x8dine. Za\xc4\x8detni te\xc4\x8daji gr\xc5\xa1\xc4\x8dine ponujajo u\xc4\x8denje gr\xc5\xa1ke abecede in pravopisa ter najosnovnej\xc5\xa1e slovni\xc4\x8dne zakonitosti. Nadaljevalni te\xc4\x8daj in izpopolnjevalni te\xc4\x8daj pa sta namenjena predvsem tistim, ki so \xc5\xbee obiskovali za\xc4\x8detni te\xc4\x8daj. Za\xc4\x8detni te\xc4\x8daj latin\xc5\xa1\xc4\x8dine pa je namenjen \xc5\xa1tudentom in vsem drugim, ki pri svojem \xc5\xa1tudiju in delu potrebujejo osnovno znanje tega jezika. Vsi te\xc4\x8daji potekajo na Filozofski fakulteti.'